

**Татарстан Республикасы Сайлау кодексының 39 статьясындагы аерым нигезләмәләре белән үзенең конституциячел хокуклары һәм ирекләре бозылуга карата гражданин А.А. Гыйбадуллинның шикаятен карауга алудан баш тарту турында**

Казан шәһәре 2015 елның 17 декабре

Татарстан Республикасы Конституция суды, Рәисе Ф.Г. Хөснетдинов, судьялары Р.Ф. Гафиятуллин, Л.В. Кузьмина, А.А. Хамматова, А.Р. Шакараев составында,

суд утырышында «Татарстан Республикасы Конституция суды турында» Татарстан Республикасы Законының 44 статьясы нигезендә гражданин А.А. Гыйбадуллинның шикаятен алдан өйрәнгән судья А.А. Хамматованың бәяләмәсен тыңлаганнан соң

**ачыклады:**

1. Татарстан Республикасы Конституция судына Татарстан Республикасы Сайлау кодексының үз-үзен күрсәтү тәртибендә күрсәтелгән кандидатлар тарафыннан сайлау комиссияләренә документлар тапшыру тәртибе турындагы 39 статьясы белән үзенең конституциячел хокуклары һәм ирекләре бозылуга карата гражданин А.А. Гыйбадуллиннан шикаять алынды. Шикаятьтән һәм аңа кушымта итеп бирелгән документлар күчермәләреннән аңлашылганча, мөрәҗәгать итүче асылда күрсәтелгән Кодексның 39 статьясындагы 1 өлешенең 1.1 пунктындагы һәм 5 өлешендәге нигезләмәләренең конституциячеллеген шик астына куя, аларның эчтәлегеннән күренгәнчә, бермандатлы сайлау округы буенча үз кандидатурасын күрсәткән граждан тиешле округ сайлау комиссиясенә (яисә тиешле округ комиссиясе вәкаләтләре йөкләнгән комиссиягә) я сайлауларны оештыручы сайлау комиссиясенә паспортының (паспортның Россия Федерациясе Үзәк сайлау комиссиясе тарафыннан билгеләнгән аерым битләренең) яисә гражданның паспортын алмаштыручы документының күчермәсен тапшыра; паспорт яисә гражданның паспортын алмаштыручы документ кандидат тарафыннан сайлау комиссиясенә документларны шәхсән тапшырганда бирелә, паспортның яисә гражданның паспортын алмаштыручы документның күчермәсе сайлау комиссиясендә кандидат үзе булганда ясала һәм гаризаны һәм аңа кушып бирелә торган документларны кабул итеп алган зат имзасы белән таныклана.

Гражданин А.А. Гыйбадуллин күрсәткәнчә, ул өченче чакырылыш Яшел Үзән муниципаль районы Яшел Үзән шәһәре Советы депутатларын сайлау буенча 25 номерлы бермандатлы сайлау округы һәм 7 номерлы бермандатлы сайлау округының округ сайлау комиссиясе вәкаләтләре йөкләнгән Яшел Үзән шәһәре территориаль сайлау комиссиясенә Яшел Үзән муниципаль районы Яшел Үзән шәһәре Советына депутатлыкка үз кандидатурасын күрсәтү тәртибендә документлар тапшырган булган.

Мөрәҗәгать итүче билгеләгәнчә, документлар тапшырганда ул Татарстан Республикасы Сайлау кодексының 39 статьясындагы 5 өлешендә каралган тәртиптә үз паспортының күчермәсен сайлау комиссиясендә ясатуны һәм күчермәне гаризаны һәм аңа кушып бирелә торган документларны кабул итеп алган зат имзасы белән таныклауны сораган. Ләкин күчермә ясаудан аңа баш тартылган һәм паспорт күчермәсе әлеге Кодексның 39 статьясындагы 1 өлешенең 1.1 пункты нигезендә кандидат тарафыннан мөстәкыйль ясатылырга тиеш дип аңлатылган.

Гражданин А.А. Гыйбадуллин фикеренчә, Татарстан Республикасы Сайлау кодексының үзара бәйләнештә 39 статьясындагы 1 өлешенең 1.1 пункты һәм 5 өлеше бер очракта паспорт яки гражданның паспортын алмаштыручы документның күчермәсен ясау бурычын сайлау комиссиясенә йөкләргә, ә икенче очракта андый күчермәне гражданның үзеннән таләп итәргә мөмкинлек бирә. Моннан тыш, күрсәтелгән билгесезлектән котылыр өчен, ул дәгъвалана торган Кодексның 39 статьясындагы 1 өлешенең 1.1 пунктында сайлау комиссиясенең паспортның (паспортның Россия Федерациясе Үзәк сайлау комиссиясе тарафыннан билгеләнгән аерым битләренең) яисә гражданның паспортын алмаштыручы документның күчермәсен ясау бурычын күздә тота торган нигезләмәләр булырга тиеш дип саный.

Бәян ителгәннәр нигезендә мөрәҗәгать итүче Татарстан Республикасы Конституция судыннан Татарстан Республикасы Сайлау кодексының 39 статьясындагы аерым нигезләмәләрен Татарстан Республикасы Конституциясенең 28 (беренче һәм икенче өлешләр), 45 (беренче һәм икенче өлешләр) һәм 58 статьяларына туры килми дип тануны сорый.

2. Сайлауларда катнашуга конституциячел хокукны гамәлгә ашыруга бәйле мөнәсәбәтләрне хокукый җайга салу «Россия Федерациясе гражданнары сайлау хокукларының һәм референдумда катнашу хокукының төп гарантияләре турында» 2002 елның 12 июнендәге 67-ФЗ номерлы Федераль закон белән регламентлана, ул турыдан-туры гамәлдә һәм Россия Федерациясенең бөтен территориясендә кулланылырга тиеш (1 статьяның 1 һәм 2 пунктлары).

Күрсәтелгән Федераль законның 33 статьясындагы 2.2 пунктының «а» пунктчасы нигезендә күрсәтелгән затның тиешле сайлау округы буенча сайланырга ризалык бирүе турындагы гаризасына паспортының яисә гражданның паспортын алмаштыручы документының күчермәсе теркәлә. Шул ук вакытта әлеге нормада Россия Федерациясе субъекты законы белән паспорт яисә гражданның паспортын алмаштыручы документның кандидат тарафыннан сайлау комиссиясенә документларны шәхсән тапшырганда бирелүе, ә паспортның яисә гражданның паспортын алмаштыручы документ күчермәсенең сайлау комиссиясендә кандидат үзе булганда ясалуы һәм гаризаны һәм аңа кушып бирелә торган документларны кабул итеп алган зат имзасы белән таныклануы каралган булырга мөмкин дип билгеләнә.

Китерелгән федераль нормалар нигезендә республика закон чыгаручысы Татарстан Республикасы Сайлау кодексының 39 статьясында үз-үзен күрсәтү тәртибендә күрсәтелгән кандидатлар тарафыннан сайлау комиссияләренә документлар тапшыру тәртибен билгеләгән, шул исәптән дәгъвалана торган нормада паспортның яисә гражданның паспортын алмаштыручы документның күчермәсен сайлау комиссиясендә кандидат үзе булганда ясау һәм күчермәне гаризаны һәм аңа кушып бирелә торган документларны кабул итеп алган зат имзасы белән таныклау процедурасын регламентлаштыру өлешендә дискрецион вәкаләтләрен гамәлгә ашырган.

Татарстан Республикасы Сайлау кодексының 39 статьясындагы 1 өлешенең 1.1 пункты белән каралган үз кандидатурасын күрсәткән граждан тарафыннан паспортының яисә гражданның паспортын алмаштыручы документының күчермәсен тапшыру турындагы таләп әлеге статьяның андый күчермәне турыдан-туры сайлау комиссиясендә кандидат үзе булганда ясау бурычын билгели торган 5 өлешендәге нигезләмә белән аерылгысыз берлектә. Димәк, Татарстан Республикасы Сайлау кодексының 39 статьясындагы дәгъвалана торган нигезләмәләре белән билгеләнгән хокукый җайга салу «Россия Федерациясе гражданнары сайлау хокукларының һәм референдумда катнашу хокукының төп гарантияләре турында» 2002 елның 12 июнендәге 67-ФЗ номерлы Федераль законның югарыда күрсәтелгән нормалары нигезендә кабул ителгән һәм үзеннән-үзе хокук куллану практикасында аларны бүтән төрле аңлату мөмкинлегенә рөхсәт бирми.

Шулай итеп, Татарстан Республикасы Сайлау кодексының 39 статьясындагы дәгъвалана торган нигезләмәләренең Татарстан Республикасы Конституциясенә туры килү-килмәве мәсьәләсендә билгесезлек юк һәм алар кеше һәм гражданның конституциячел хокукларын һәм ирекләрен боза торган итеп санала алмый, шуңа күрә «Татарстан Республикасы Конституция суды турында» Татарстан Республикасы Законының 46 статьясындагы беренче өлешенең 2 пункты белән үзара бәйләнештә 39 статьясындагы икенче өлешенең 1 пункты нигезендә гражданин А.А. Гыйбадуллинның шикаяте карала алмый.

Хокук куллану органнары гамәлләренең (гамәл кылмавының) хаклылыгын бәяләү, Татарстан Республикасы Сайлау кодексына мөрәҗәгать итүче фикеренчә максатка ярашлы үзгәрешләр кертү кебек үк, Татарстан Республикасы Конституция судының Татарстан Республикасы Конституциясенең 109 статьясы һәм «Татарстан Республикасы Конституция суды турында» Татарстан Республикасы Законының 3 статьясы белән билгеләнгән компетенциясенә керми.

Бәян ителгәннәр нигезендә һәм «Татарстан Республикасы Конституция суды турында» Татарстан Республикасы Законының 3 статьясына, 39 статьясындагы икенче өлешенең 1 пунктына, 46 статьясындагы беренче өлешенең 1 һәм 2 пунктларына, 66 статьясының бишенче өлешенә, 67 статьясының беренче һәм икенче өлешләренә, 69, 72, 73 һәм 101 статьяларына таянып, Татарстан Республикасы Конституция суды

**билгеләде:**

1. Татарстан Республикасы Сайлау кодексының 39 статьясындагы аерым нигезләмәләре белән үзенең конституциячел хокуклары һәм ирекләре бозылуга карата гражданин А.А. Гыйбадуллинның шикаятен карауга алудан баш тартырга, чөнки ул «Татарстан Республикасы Конституция суды турында» Татарстан Республикасы Законының шикаять бирелергә мөмкин дигән таләпләренә җавап бирми, ә мөрәҗәгать итүче куйган мәсьәләләрне хәл итү Татарстан Республикасы Конституция суды карамагына керми.

2. Бу шикаять буенча Татарстан Республикасы Конституция суды Билгеләмәсе катгый һәм аңа карата шикаять бирелми.

3. Әлеге Билгеләмәнең күчермәсен гражданин А.А. Гыйбадуллинга, Татарстан Республикасы Дәүләт Советына һәм Татарстан Республикасы Үзәк сайлау комиссиясенә җибәрергә.

4. Әлеге Билгеләмә «Татарстан Республикасы Конституция суды хәбәрләре»ндә басылып чыгарга тиеш.

**№ 15-О Татарстан Республикасы**

**Конституция суды**